A Tanács 1541/98/EK rendelete

(1998. július 13.)

a Kombinált Nómenklatúra XI. áruosztályába tartozó és a Közösségben szabad forgalomba bocsátott egyes textiltermékek származásának igazolásáról, valamint az ilyen igazolás elfogadásának feltételeiről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 113. cikkére,

tekintettel a Bizottság javaslatára,

mivel a Közös Vámtarifa 51. vagy 53–62. árucsoportjába tartozó és a Közösségbe behozott egyes textiltermékek származásának igazolásáról, valamint az ilyen igazoláselfogadás feltételeiről szóló, 1978. március 20-i 616/78/EGK tanácsi rendelet [1] egyes textiltermékek esetében a származási bizonyítvány, más textiltermékek esetében pedig a számlán történő származási nyilatkozat bemutatásának megkövetelésén alapuló származás-ellenőrzési rendszer útján feltételeket állapít meg a kereskedelem minden olyan eltorzulása, illetve minden olyan visszaélés megelőzése érdekében, amely gátolhatja a textilekre vonatkozó behozatali szabályok megfelelő alkalmazását;

mivel a 616/78/EGK rendelet elfogadása óta változások történtek a vámügyek és a textiltermékek vonatkozásában; mivel az érintett textiltermékeket elsősorban az egyes textiltermékek harmadik országokból történő behozatalának közös szabályairól szóló, 1993. október 12-i 3030/93/EGK tanácsi rendelet [2] I. mellékletében meghatározott kategóriák szerint osztályozott Kombinált Nómenklatúra XI. áruosztálya sorolja fel;

mivel a 616/78/EGK rendelet 4., 4a. és 4b. cikke szerinti kölcsönös segítségnyújtást és igazgatási együttműködést a vám- és mezőgazdasági szabályozás helyes alkalmazásának biztosítása érdekében a tagállamok közigazgatási hatóságai közötti kölcsönös segítségnyújtásról, valamint az e hatóságok és a Bizottság közötti együttműködésről szóló, 1997. március 13-i 515/97/EK tanácsi rendelet [3] már szabályozza;

mivel az átláthatóság érdekében újra kell fogalmazni a 616/78/EGK rendeletet;

mivel a hatékonyság érdekében az e rendeletben előírt rendelkezések végrehajtásával a Vámkódex Bizottságot kell megbízni,

ELFOGADTA EZT A RENDELETET:

1. cikk

(1) A 3030/93/EGK rendelet I. mellékletében felsorolt, a Kombinált Nómenklatúra XI. Áruosztályába tartozó textiltermékek Közösségen belüli szabad forgalomba bocsátásához a termékek származásának az e rendeletben meghatározott formában és az itt megállapított eljárásokkal összhangban történő igazolása szükséges.

(2) Az (1) bekezdésben említett származás bizonyítása nem kötelező azon áruk esetében, amelyeket a mintáknak megfelelő és a kétoldalú textilipari egyezmények, jegyzőkönyvek vagy egyéb megállapodások végrehajtása céljából megállapított feltételeknek eleget tevő származási bizonyítvány kísér.

(3) E rendelet rendelkezései nem vonatkoznak a nem teljes egészében kereskedelmi jellegű importra.

2. cikk

A 3030/93/EGK rendelet I. mellékletének I.A, I.B, II.A és II.B csoportjában felsorolt termékeket a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet [4] 47. cikkében megállapított feltételeknek megfelelő származási bizonyítványnak kell kísérnie.

A származási bizonyítványok csak akkor fogadhatók el, ha az érintett termékek eleget tesznek a vonatkozó hatályos közösségi rendelkezésekben a származás meghatározására előírt feltételeknek.

3. cikk

(1) A 2. cikkben említett termékektől eltérő termékek esetében az azokat kísérő számlán, illetve számla hiányában az említett termékekre vonatkozó más kereskedelmi okmányon szerepelnie kell az exportőr vagy a szállító nyilatkozatának, amely tanúsítja, hogy az érintett termékek a nyilatkozat kiállításának helye szerinti harmadik országból származnak, és megfelelnek a vonatkozó közösségi rendelkezésekben a származás meghatározására megállapított feltételeknek. E nyilatkozat szövegének meg kell felelnie az I. mellékletben található mintának.

Az első albekezdés sérelme nélkül az ilyen termékekre a 2454/93/EGK rendelet 47. cikke rendelkezéseinek megfelelően származási bizonyítvány adható ki.

(2) Az (1) bekezdésben említett származási nyilatkozat bemutatása ellenére a Közösség illetékes hatóságai megalapozott kétség esetén bármilyen további bizonyítékot megkövetelhetnek annak biztosítása érdekében, hogy a származási nyilatkozat megfeleljen a vonatkozó közösségi rendelkezésekben a származás meghatározására megállapított feltételeknek.

(3) A tagállamok a származási nyilatkozatok alkalmazásával kapcsolatban észlelt minden jelentős visszaélésről vagy szabálytalanságról tájékoztatják a Bizottságot.

Bármely tagállam kérésére vagy a Bizottság kezdeményezésére az ilyen visszaéléssel vagy szabálytalansággal érintett termékek és országok esetében származási bizonyítvány bemutatása kérhető a Közösségi Vámkódex létrehozásáról szóló, 1992. október 12-i 2913/92/EGK tanácsi rendelet [5] 249. cikkében megállapított eljárás szerint.

4. cikk

A 2913/92/EGK tanácsi rendelet 249. cikkében megállapított eljárás szerint mentesség adható a 2. és 3. cikkben említett származási igazolás bemutatásának kötelezettsége alól olyan textil- és ruházati termékek esetében, amelyek nem esnek különleges közösségi kereskedelempolitikai intézkedések hatálya alá.

A 2. cikk szerinti származási bizonyítvány bemutatásának kötelezettsége alóli mentességet megállapító rendelkezések többek között meghatározzák, hogy az adott termékek esetében be kell-e mutatni a 3. cikk szerinti származási nyilatkozatot.

5. cikk

A 2. és 3. cikkben említett származási igazolás helyett elfogadhatóak az EUR.1 szállítási bizonyítványok, az EUR.2 nyomtatványok, a Form "A" származási bizonyítványok és a preferenciális tarifális elbánás igénybevétele céljából kiadott számlanyilatkozatok is.

6. cikk

(1) Minden áruszállítmányt származási bizonyítványnak vagy számlanyilatkozatnak kell kísérnie.

(2) A tagállamok elfogadhatnak egynél több szállítmányra vonatkozó származási bizonyítványt is, feltéve, hogy a termékek az említett bizonyítványon egyértelműen azonosíthatóak, és az érintett mennyiségek nem haladják meg a bizonyítványon feltüntetett mennyiségeket.

7. cikk

Ha a Kombinált Nómenklatúra azonos vámtarifaszáma alá vagy a 3030/93/EK rendelet I. mellékletében felsorolt azonos kategóriába tartozó termékek származásának meghatározására különböző feltételeket állapítottak meg, a bizonyítvány vagy a nyilatkozat kiadásának alapját képező feltétel azonosítása érdekében a származási bizonyítványoknak vagy nyilatkozatoknak tartalmazniuk kell az áru kellően részletes leírását.

8. cikk

(1) A származási bizonyítványokat kiadni, illetve a számlanyilatkozatokat az áru származási országában kell elkészíteni.

(2) Amennyiben az árut nem közvetlenül a származási országból importálják, hanem egy másik országon keresztül érkezik, az utóbbi országban kiadott származási bizonyítványokat el kell fogadni, annak ellenőrzését követően, hogy az ilyen bizonyítványok a származási országban kiállított bizonyítványok alapul vételével, azokkal azonos feltételekkel készültek.

(3) A (2) bekezdést nem kell alkalmazni, ha a származási országgal szemben az említett termékekre vonatkozó mennyiségi korlátozásokat rögzítettek vagy azokról megállapodás született.

9. cikk

A tagállamok az e rendelet alkalmazásával kapcsolatos minden lényeges információról értesítik a Bizottságot.

A Bizottság minden ilyen információt továbbít a többi tagállamnak.

Az 515/97/EK rendelet rendelkezéseit alkalmazni kell.

10. cikk

Az e rendelet végrehajtására vonatkozó rendelkezések megállapítása a 2913/92/EGK rendelet 249. cikkében előírt eljárás szerint történik.

11. cikk

A 616/78/EGK rendelet hatályát veszti.

A hatályon kívül helyezett rendeletre való hivatkozásokat e rendeletre való hivatkozásként kell tekinteni, és azokat a II. mellékletben található megfelelési táblázat szerint kell olvasni.

12. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1998. július 13-án.

a Tanács részéről

az elnök

W. Schüssel

[1] HL L 84., 1978.3.31., 1. o. A legutóbb a 3626/83/EGK rendelettel (HL L 360., 1983.12.23., 5. o.) módosított rendelet.

[2] HL L 275., 1993.11.8., 1. o. A legutóbb a 339/98/EK rendelettel (HL L 45., 1998.2.16., 1. o.) módosított rendelet.

[3] HL L 82., 1997.3.22., 1. o.

[4] HL L 253., 1993.10.11., 1. o. A legutóbb az 1427/97/EK rendelettel (HL L 196., 1997.7.24., 31. o.) módosított rendelet

[5] HL L 302., 1992.10.19., 1. o. A legutóbb a 82/97/EK rendelettel (HL L 17., 1997.1.21., 1. o.) módosított rendelet.

--------------------------------------------------

I. MELLÉKLET

A SZÁMLÁN, ILLETVE SZÁMLA HIÁNYÁBAN MÁS KERESKEDELMI OKMÁNYON FELTÜNTETETT EXPORTŐRI VAGY SZÁLLÍTÓI NYILATKOZAT

Származási nyilatkozat

Az ezen a számlán/okmányon [1] feltüntetett termékek exportőre/szállítója [2] kijelenti, hogy más, egyértelműen ellentétes jelzés hiányában e …termékek [3]… származásúak az Európai Közösség hatályos rendelkezéseinek értelmében.

Kelt -ban/-ben …, …-án/én.

…

…

(Az exportőr/szállító [4] neve és címe, és a meghatalmazott saját kezű aláírása)

[1] A nem kívánt rész törlendő.

[2] A nem kívánt rész törlendő.

[3] Annak a származási országnak a neve, ahol a nyilatkozatot kiállították.

[4] A nem kívánt rész törlendő.

--------------------------------------------------

II. MELLÉKLET

MEGFELELÉSI TÁBLÁZAT

616/78/EGK rendelet | 1541/98/EK rendelet |

1. cikk | 1 cikk |

2. cikk | 2. cikk |

3. cikk | 3. cikk |

4. cikk | – |

4a. cikk | – |

4b. cikk | – |

5. cikk | 2. cikk második albekezdése és 3. cikk (1) bekezdése |

6. cikk | 7. cikk |

7. cikk | 8. cikk |

8. cikk | 5. cikk, 1. cikk (2) és (3) bekezdése |

9. cikk | – |

10. cikk | – |

--------------------------------------------------